PATVIRTINTA

Biržų rajono savivaldybės administracijos direktoriaus 2024 m. sausio 26 d.

įsakymu Nr. A-46

**BIRŽŲ RAJONO SAVIVALDYBĖS TERITORIJŲ PLANAVIMO KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Biržų rajono savivaldybės teritorijų planavimo komisijos darbo reglamentas nustato Biržų rajono savivaldybės teritorijų planavimo komisijos (toliau – Komisija) sudarymą, kompetenciją ir veiklos organizavimo tvarką.

2. Komisija yra tarpžinybinė institucija, kuri nagrinėja ir priima sprendimus dėl savivaldybės ir vietovės lygmens teritorijų planavimo dokumentų derinimo.

3. Komisija savo veikloje vadovaujasi Lietuvos Respublikos vietos savivaldos įstatymu, Lietuvos Respublikos teritorijų planavimo įstatymu (toliau – TPĮ), Kompleksinio teritorijų planavimo dokumentų rengimo taisyklėmis, patvirtintomis Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinio teritorijų planavimo dokumentų rengimo taisyklių patvirtinimo“, kitais teisės aktais ir šiuo reglamentu.

**II SKYRIUS**

**KOMISIJOS SUDĖTIS**

4. Komisijos sudėtį tvirtina Biržų rajono savivaldybės (toliau – Savivaldybė) administracijos direktorius. Komisijos veiklos trukmė neribojama.

5. Komisijos pirmininku skiriamas Savivaldybės administracijos valstybės tarnautojas, atliekantis Savivaldybės vyriausiojo architekto funkcijas. Komisijos pirmininko pavaduotoju skiriamas Savivaldybės administracijos valstybės tarnautojas.

6. Komisijai vadovauja ir jos veiklą organizuoja Komisijos pirmininkas. Komisijos pirmininko pareigas jo atostogų, ligos, komandiruočių metu ar viešųjų ir privačių interesų konflikto atveju atlieka Komisijos pirmininko pavaduotojas.

7. Komisijos sekretoriumi skiriamas Savivaldybės administracijos Architektūros ir urbanistikos skyriaus valstybės tarnautojas.

8. Komisija sudaroma iš Savivaldybės administracijos valstybės tarnautojų ir teritorijų planavimo sąlygas išdavusių (turėjusių išduoti) institucijų (jų padalinių) įgaliotų atstovų, vadovaujantis TPĮ 26 straipsnio 4 dalies reikalavimais. Komisijos narių skaičius neribojamas.

9. Į Komisijos sudėtį įrašytos institucijos raštu deleguoja į Komisiją savo įgaliotus atstovus. Jeigu planuojama teritorija yra susijusi su įslaptinta informacija, deleguojamas Komisijos narys privalo turėti leidimą dirbti su įslaptinta informacija.

10. Komisijos narys privalo nusišalinti nuo nagrinėjamo klausimo, jei gali kilti viešųjų ir privačių interesų konfliktas, nusišalinimo motyvus raštu pateikdamas Komisijos pirmininkui.

**III SKYRIUS**

**KOMISIJOS DARBO ORGANIZAVIMAS PATEIKUS DERINTI TERITORIJŲ**

**PLANAVIMO DOKUMENTĄ PER LIETUVOS RESPUBLIKOS TERITORIJŲ**

**PLANAVIMO DOKUMENTŲ RENGIMO IR TERITORIJŲ PLANAVIMO PROCESO**

**VALSTYBINĖS PRIEŽIŪROS INFORMACINĘ SISTEMĄ**

11. Teritorijų planavimo dokumentų (toliau – TPD) derinimo procedūros atliekamos ir Komisijos narių sprendimai derinti TPD ar jo nederinti skelbiami Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje (toliau – TPDRIS).

12. Konkretaus TPD derinimo atveju Komisijos pirmininkas, pasinaudodamas TPDRIS, kitą darbo dieną po planavimo organizatoriaus prašymo derinti TPD pateikimo dienos per TPDRIS paskelbia Komisijos nariams apie pateiktą derinti TPD. Komisijos nariai, atstovaujantys Savivaldybės administracijai, apie pateiktą prašymą derinti TPD informuojami dokumentų valdymo sistemos „Avilys“ (toliau – DVS „Avilys“) priemonėmis.

13. TPD derinimo metu patikrinama:

13.1. ar pateiktas derinti TPD atitinka atitinkamo lygmens planavimo dokumentų nuostatas, galiojančius aukštesnio ir to paties lygmens teritorijų planavimo dokumentų sprendinius, specialiąsias žemės naudojimo sąlygas ir teritorijų planavimo normų reikalavimus, besiribojančių savivaldybių bendruosiuose planuose nurodytus sprendinius, TPĮ 6 straipsnio 1 dalyje nurodytus teritorijų planavimo dokumentus;

13.2. ar pateiktas derinti TPD neprieštarauja visuomenės (viešajam) interesui, įstatymams ir kitiems teisės aktams, reglamentuojantiems teritorijų planavimo dokumentų rengimą, ar jų sprendinių įgyvendinimas nedaro neigiamo poveikio kitoms (gretimoms) teritorijoms;

13.3. ar įvykdytos planavimo sąlygos.

14. Savivaldybės lygmens TPD turi būti suderintas ne vėliau kaip per 15 darbo dienų, vietovės lygmens TPD – ne vėliau kaip per 10 darbo dienų nuo prašymo derinti TPD pateikimo dienos.

15. Jeigu iškyla neaiškumų ar yra skirtinga Komisijos narių nuomonė dėl TPD derinimo, planavimo organizatoriaus ar Komisijos narių motyvuotu prašymu Komisijos pirmininkas, nepasibaigus TPD derinimo terminui, gali organizuoti Komisijos posėdį.

16. TPD yra suderintas, jeigu jam pritaria visi planavimo sąlygas išdavę Komisijos nariai. Jeigu TPD nepritariama, pateikiami nepritarimo motyvai. Komisija TPD derinimo metu negali nustatyti naujų planavimo sąlygose nenumatytų reikalavimų.

17. Jeigu Komisijos narys pagal kompetenciją nepritaria pateikto derinti TPD sprendiniams, jis nepritarimo motyvus raštu per 5 darbo dienas nuo prašymo derinti TPD pateikimo dienos pateikia Komisijos pirmininkui. Jeigu Komisijos pirmininkas mano, kad Komisijos nario nepritarimas nėra tinkamai motyvuotas, jis kreipiasi į instituciją, delegavusią šį Komisijos narį, prašydamas patvirtinti arba pripažinti nepagrįstais Komisijos nario nepritarimo motyvus. Institucija, į kurią kreipiasi Komisijos pirmininkas, per 5 darbo dienas nuo tokio kreipimosi gavimo dienos privalo pateikti savo išvadas.

18. Komisijos nariai, atstovaujantys Savivaldybės administracijai, savo sprendimus pritarti ar motyvuotai nepritarti TPD pateikia DVS „Avilys“ priemonėmis. Savivaldybės administracijos sprendimą derinti TPD ar jo nederinti, atsižvelgdamas į Savivaldybės administracijai atstovaujančių

Komisijos narių pateiktas išvadas, priima Savivaldybės administracijos Architektūros ir urbanistikos skyriaus Savivaldybės vyriausiasis architektas, ar jį pavaduojantis Savivaldybės administracijos valstybės tarnautojas. Savivaldybės administracijos sprendimas dėl TPD derinimo įforminamas Biržų rajono savivaldybės administracijos teritorijų planavimo dokumento derinimo išvada, kuri paskelbiama TPDRIS.

19. Jeigu per nustatytus terminus planavimo organizatoriui nepateikiama derinančios institucijos išvada ar Komisijos posėdžio protokolas dėl TPD derinimo ar atsisakymo jį derinti, laikoma, kad derinanti institucija ar Komisija TPD suderino.

20. Komisijos sprendimas dėl TPD derinimo įforminamas Komisijos teritorijų planavimo dokumento derinimo išvada, joje nurodant Komisijos narių sprendimus dėl TPD derinimo bei šių sprendimų registracijos duomenis.

21. Planavimo organizatorius, planavimo iniciatorius, teritorijų planavimo vadovas, planavimo sąlygas išduodančios ir TPD derinančios, tikrinančios, tvirtinančios institucijos ir visuomenė turi teisę, pasinaudodami TPDRIS, gauti visą su TPD derinimu susijusią informaciją.

**IV SKYRIUS**

**KOMISIJOS DARBO ORGANIZAVIMAS PATEIKUS DERINTI KOREGUOTĄ**

**DETALŲJĮ PLANĄ TPĮ 28 STRAIPSNIO 9 DALYJE NUSTATYTAIS ATVEJAIS, KOL**

**NEGALIMAS DERINIMAS PER TPDRIS**

22. Nustatytos formos prašymą derinti koreguotą detalųjį planą TPĮ 28 straipsnio 9 dalyje nurodytais atvejais (toliau – koreguotas DP) kartu su pridedamaisiais dokumentais planavimo iniciatorius ar jo įgaliotas rengėjas (projekto vadovas) pateikia Savivaldybės administracijos Architektūros ir urbanistikos skyriui, arba elektroniniu paštu savivaldybe@birzai.lt.

23. Komisijos nariai apie gautą prašymą dėl koreguoto DP derinimo informuojami elektroniniu paštu ne vėliau kaip kitą darbo dieną nuo prašymo gavimo dienos. Komisijos nariai, atstovaujantys Savivaldybės administracijai, apie pateiktą prašymą derinti koreguotą DP informuojami DVS „Avilys“ priemonėmis.

24. Komisijai derinti pateikta koreguoto DP projektinė dokumentacija nusiunčiama elektroninėmis priemonėmis.

25. Komisijos nariai savo sprendimus pritarti ar motyvuotai nepritarti koreguotam DP turi pateikti ne vėliau kaip per 10 darbo dienų nuo prašymo derinti koreguotą DP pateikimo dienos. Komisijos nariai, atstovaujantys Savivaldybės administracijai, savo sprendimus pritarti ar motyvuotai nepritarti koreguotam DP pateikia DVS „Avilys“ priemonėmis, kiti Komisijos nariai – elektroniniu paštu savivaldybe@birzai.lt.

26. Jeigu iškyla neaiškumų ar yra skirtinga Komisijos narių nuomonė dėl koreguoto DP derinimo, planavimo organizatoriaus ar Komisijos narių motyvuotu prašymu Komisijos pirmininkas, nepasibaigus derinimo terminui, gali organizuoti Komisijos posėdį.

27. Koreguotas DP yra suderintas, jeigu jam pritaria visi derinant koreguotą DP dalyvaujantys Komisijos nariai.

28. Jeigu per nustatytą terminą nepateikiama išvada dėl koreguoto DP derinimo ar atsisakymo jį derinti, laikoma, kad derinanti institucija koreguotą DP suderino.

29. Savivaldybės administracijos sprendimą pritarti koreguotam DP ar jam nepritarti, atsižvelgdamas į Savivaldybės administracijai atstovaujančių Komisijos narių pateiktas išvadas, priima Savivaldybės administracijos Architektūros ir urbanistikos skyriaus Savivaldybės vyriausiasis architektas, ar jį pavaduojantis Savivaldybės administracijos valstybės tarnautojas. Savivaldybės administracijos sprendimas dėl koreguoto DP derinimo įforminamas Savivaldybės administracijos teritorijų planavimo dokumento derinimo išvada.

30. Komisijos sprendimas dėl koreguoto DP derinimo įforminamas Komisijos teritorijų planavimo dokumento derinimo protokolu (toliau – Protokolas), jame nurodomi Komisijos narių sprendimai dėl koreguoto DP derinimo bei šių sprendimų registracijos duomenys.

31. Jeigu koreguoto DP sprendiniams nepritariama, Komisijos narių nepritarimo motyvai pridedami prie Protokolo.

32. Komisijos narių sprendimai pritarti koreguotam DP saugomi Savivaldybės administracijos Architektūros ir urbanistikos skyriuje, kaip Protokolo rengimo medžiaga.

33. Protokolą pasirašo Komisijos pirmininkas ir Komisijos sekretorius.

34. Protokolas pateikiamas planavimo organizatoriui, planavimo iniciatoriui ar jo įgaliotam teritorijų planavimo vadovui. Protokolo kopiją turi teisę gauti visi Komisijos nariai.

**V SKYRIUS**

**BAIGIAMOSIOS NUOSTATOS**

35. Komisija savo sprendimus priima laikydamasi lygiateisiškumo, nediskriminavimo, abipusio pripažinimo, proporcingumo ir skaidrumo principų.

36. Už pateiktų derinti TPD tikrumą ir tinkamą įforminimą atsako planavimo iniciatorius ir teritorijų planavimo vadovas.

37. Komisijos nariai Komisijai pateiktus asmens duomenis turi tvarkyti laikydamiesi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų.

38. Komisijos nariai įsipareigoja informaciją, gautą dirbdami Komisijoje, saugoti ir neviešinti, išskyrus tą informaciją, kuri yra vieša.

39. Komisijos nariai TPD derina pagal savo kompetenciją. TPD derinantys asmenys už savo pagal kompetenciją priimtų sprendimų teisėtumą asmeniškai atsako įstatymų nustatyta tvarka.

40. TPD derinimo metu kilusius ginčus nagrinėja ir sprendimus priima teritorijų planavimo valstybinę priežiūrą atliekanti institucija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_